b"\n_START_ARTICLE_\nSt\xc3\xb6\xc3\xb0 2\n_START_SECTION_\nAbonamente lunare\n_START_PARAGRAPH_\nSt\xc3\xb6\xc3\xb0 2 emite codat o parte a programelor sale, acestea put\xc3\xa2nd fi vizionate contra unei taxe lunare de abonament, \xc3\xaen valoare de 6.590 coroane islandeze (circa 40 de euro) pentru pachetul de baz\xc4\x83, care se poate recep\xc8\x9biona \xc3\xaen semnal deschis. Se pot pl\xc4\x83ti separat \xc8\x99i alte canale suplimentare, dar acestea sunt de televiziune digital\xc4\x83 \xc8\x99i cresc \xc3\xaen mod sensibil pre\xc8\x9bul abonamentului. Peste jum\xc4\x83tate din islandezi pl\xc4\x83tesc pentru a recep\xc8\x9biona St\xc3\xb6\xc3\xb0 2.\n_START_SECTION_\nAlte surse\n_START_PARAGRAPH_\n\xc3\x8en afara taxei de abonament, canalul ob\xc8\x9bine finan\xc8\x9bare din publicitatea comercial\xc4\x83 \xc8\x99i din sponsoriz\xc4\x83ri. Dintre programele care se transmit necodat fac parte programele informative \xc8\x99i anumite programe de produc\xc8\x9bie proprie, cum sunt versiunile islandeze ale emisiunilor Pop Idol \xc8\x99i Vrei s\xc4\x83 fii miliardar?\n_START_SECTION_\nPrograme din import\n_START_PARAGRAPH_\nMajoritatea emisiunilor transmise de St\xc3\xb6\xc3\xb0 2 sunt importate din Statele Unite, Marea Britanie, Australia \xc8\x99i Noua Zeeland\xc4\x83. Programele str\xc4\x83ine sunt subtitrate \xc3\xaen limba islandez\xc4\x83. \xc3\x8en general, emisiunile americane importate sunt transmise cu un decalaj de c\xc3\xa2teva luni fa\xc8\x9b\xc4\x83 de data primei transmisii la televiziunea american\xc4\x83 produc\xc4\x83toare. Uneori emisiunile se transmit \xc8\x99i \xc3\xaen reluare. Programele importate includ: seriale TV (unele difuzate \xc8\x99i \xc3\xaen Rom\xc3\xa2nia: Familia Simpson, Anatomia lui Grey, Prison Break, Frasier, Lost, The Big Bang Theory, Prietenii t\xc4\x83i etc.), talkshow-uri (The Oprah Winfrey Show, The George Lopez Show, The Bernie Mac Show), reality show-uri (Beauty and the Geek, Wife Swap, Familia Osbourne), emisiuni concurs (Amazing race \xc8\x99.a.), camera ascuns\xc4\x83 (Punk'd), emisiuni gastronomice (You Are What You Eat) etc."